# Die Schedelsche Weltchronik (deutsch):189

| 188 <<<Vorheriges Blatt | Die Schedelsche Weltchronik Blatt CLXXXIX | Nächstes Blatt>>> 190 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXXVIII verso:

SIluester der drit ein ro$^e$mer wardt an des außgetribens babsts Benedicti stat zu babst aufgenomen. er blib aber nit lang in dem babstthumb inmaßen von den nehsten bebsten hieuor angezaigt ist. dann deßmals was der babstthumb dahin komen das nit die heilligen tugentreichen vnd hohgelertten. sunder die mechtigen gewaltigen. vnd die. die myet vnd gabe zeraichen hetten zum babstthumb gelangten. wo$^e$lt got das solcher syt nit bis in vnßere zeit bliben wer.
GRegorius der sechst hat das babstthumb von Benedicto (als vor gemelt ist) empfangen. als solchs an ko$^e$nig Heinrichen den dritten gelanget do empfieng er dess (als billich was) myßfallen vnd zohe mit großem heer gein rom vnnd vnderstund sich die gaistlichen sachen zestillen vnd zebefriden. vnd wardt mit vil allenthalben do hyn geforderten vettern ein concili gehalten. vnnd darinn Benedictus der .ix. Siluester der dritt. vnd Gregorius verdambt. also warden dise drey bo$^e$ße wunderthier von irem gewalt abgedrungen. vnd Syndegerus bischoff zu Bamberg nachmals Clement der ander genannt zu babst erkorn. Doch setzt Gilbertus der gschihbschreiber das sich Gregorius bey der kirchen gottes verdienstlich gehalten. den babstlichen verdruckten stu$^o$l in ku$^e$rtz mit hroßmechtigem gemu$^e$et widerbracht. vnd die rawber vnd mo$^e$rder der ihenen die gein rom von andacht wegen wandern wolten abgethan hab darumb wardt er von den boßhaftigen schedlichen menschen ein todschlager vnd plu$^o$tiger genant. vnd dess auch von den cardineln beru$^e$chtigt. Demnach forderet gregorius in der kranckheit dar an er darnach starb die cardinel zu ime vnnd redstraffet sie das sie ime das. das er billich gethan het auß neyd verargeten. vnd sprach. wenn ich gestorben bin so legt meinen leichnam fu$^e$r die kirchen thu$^e$r. vnnd beschlysset die wol mit rigeln. do man nw also thet als er begeret hett do wurden die thu$^e$r in eim schweren windt geo$^e$ffnet vnd der leichnam mit allermenigclichs verwunderung hinein getragen in wone vnd vermu$^o$tung großer heilligkeit.
CLemens der ander dauor bischoff zu bamberg Syndegerus genant wardt in versammeltem concili auß verwilligung oder gescheft ko$^e$nig heinrichs des dritten zu babst erkorn. vnd derselb ko$^e$nig Heinrich in gegenwu$^o$rtigkeit des concili zu kayser gekro$^e$net. Ettwieuil schreiben das diser Clemens den ro$^e$mern zu verhu$^e$ttung ku$^e$nftiger irrung dergleichen vormals beschehen weren bey aydßpflicht die wale der bebst verbotten hab. es wer dann das sie auß gehaiße des kaisers dar zu gezwungen wu$^e$rden. Er starb seins babstthumbs im. ix. iar als ettlich sagen von gift.
DAmasus der ander auß bayern pu$^e$rtig dauor Stephanus genant kom nach clemente in den babstthumb. Ettlich maynen clemens sey auß diss Stephans verfu$^e$egung vergiftet worden. das glawben sie darumb das er sich alßpald nach absterben clementis des babstthumbs mit gewalt vnderstu$^o$nd. aber Damasus lebet allain xxiii. tag darnach. Dann also hett diser sitten vberhand genomen das eim yeden ere geittigen menschen gezymmet sant peters stu$^o$l anzefallen vnd anzetasten. aber got als ein recher widerstu$^o$nd disem Damaso durch abbruch seins lebens andern zu eim ebenpild der forcht vnd warnung.
LEo der .ix. ein teu$^e$tscher ist nach der gepurt christi tausent .xlix. iar in solcher gestalt in das babstthumb gegangen. dann dieweil der babstlich stu$^o$l feyret do zohen die ro$^e$mer zu kaiser Heinrichen gein sachsen in willen von ime eins babsts zebegern do vberredet der ku$^e$nig Brunonem den tullensischen bischoff einen schlechten aynfeltigen man. Als nw diser Bruno in babstlicher klaidung gein rom auff dem weg durch Vesuncium zohe do wardt er von zwayen mu$^e$nchen vberedet das er die babstlichen zier abzohe do fu$^e$erten sie in pilgrams gestalt gein rom. Daselbst wardt er am letsten tag des sechsten monats von anfang der feyer des stu$^o$ls zu babst ordenlich auffgenomen vnd Leo der. ix. genant. Er was ein so gu$^e$etiger milter vnd zu almu$^o$sen geben also geflißen das sein haws den armen alweg offen stu$^o$nd. Er funde eins malß einen außmerckigen menschen vor seiner thu$^e$r den hieß er in sein pett legen. Als man den des morgens suchet vnd nyndert gefunden wardt do glawbet man das christus an eins armen statt beherbergt worden wer. Er starb im sechsten iar seins babstthumbs.

## CLXXXIX recto:

HEinrich der dritt des vorgenantten kaiser Cunrats sun wardt im iar des herren tausent .xl. durch die churfu$^e$rsten zu eim nachkomen seins vaters erkorn vnnd regiret .xvii. iar. Er was seinem vater in tugenten nit allain nit vngleich. sunder fu$^o$rtreffenlicher vnd name noch in leben seins vaters ein scho$^e$ne des ko$^e$nigs von engelland tochter zu der ee. die wardt des eebruchs felschlich beschuldigt. aber doch durch ein kind das sie mit ir auß engelland dargebracht het gegen dem verclager. der ein großer starcker man was in eim kampff beschirmt mit obsygung des kinds gein den selben mann. Darnach schiede sie sich willigclich von irem gemahel vnd endet ir leben in clo$^e$sterlichem wesen. Nachfolgend vermehlet er ime des edeln pictauiensischen herzogen Guilhelms schwester Agnes genant vnnd hielt nach ku$^e$nigclichem sytten die hohzeit zu Ingel|heym. vnd hieß alle freyharten. lo$^e$tter vnnd gawgkler außtreiben vnd alles das inen noch gewonheit der fu$^e$rsten an klaidern pferden vnnd gelt zegeben was den armen zeraichen. Nw was er von natur ein fro$^e$lich man. den menschen freu$^e$dsam. gein menigclichem demu$^e$etig. den feinden erschreckenlich. den armen gu$^e$etig vnd milt. Er zohe im ersten iar seins regiments wider Oldericum den behmischen ko$^e$nig mit heers kraft. aber doch deßmals vngeschaft wider in teu$^e$tsche land vnnd ko$^e$me im andern iar mit sterkerm vnd basgeschickterm heer wider in beheim vnd bestritte denselben ko$^e$nig Oldericum also das die beheim ettwieuil iar eim ro$^e$mischen fu$^e$rsten zinss geben mu$^o$ßten. Zu derselben zeit warn die hungern gegen einander auch aufru$^e$rig. also das ein teyl petro irem ko$^e$nig. vnnd der ander teil eim andern anhiengen. do wardt Petrus mit gewappenter hand außgetriben. vnd einer Alboinus genant zu ko$^e$nig auffgenomen. Aber nichtzdestminder bliben die zwittrachtigkeiten zwischen den fu$^e$rsten vnnd dem volck. Nu fluhe Petrus zu disem Heinrich ine vmb hilff vnd beystand anru$^e$ffende. demnach zohe Heinrich mit heers kraft in das hungrisch lannd veriaget Alboinum. setzet Petrum widerumb ein vnd stillet also dieselben auffru$^o$r. In myttler zeit entstu$^o$nden vnerho$^e$rte zwittracht bey dem bebstlichen stu$^o$l darumb zohe er mit großem zeu$^e$g gein rom vnd warden drey bebst entsetzet. vnnd ein bischoff zu bamberg (als hieuor gemelt ist) zu babst geordnet. von dem empfieng ko$^e$nig Heinrich die kaiserlich kron. Zu letst starb er vnd wardt zu Speyer begraben.
Ettlich gschihtbschreiber schreiben von wunderperlichen vrsprung diss Heinrichs. also kaiser Cunrat der ander verschonet keins verletzers des frids. Nw het graf Leu$^e$pold den frid geprochen darumb stunnd er gegen dem kaiser in sorgen. demnach fluhe er in einen verren wald schwartzwald genant. alda enthielt er sich mit seiner gemahel in eim hu$^e$ttlein. Nw begab es sich vngeuerlich das der kaiser vom geiagde daselbst zu keret vnnd alda benachtet. In derselben nacht gepare die grefin einen knaben. do ho$^e$ret der kaiser ein stymm vom himel dreymal sprechende. O kaiser diss kind wird dein tochterman vnd erbe. des morgens gepote der kaiser seinen dienern das kind zeto$^e$dten. aber sie legten es auff einen pawm vnd brachten dem kaiser eins haßen hertz fu$^e$r des kinds hertz. do gieng der hertzog fu$^e$r vnd funde das kind vnd name es zu eim zugewu$^e$nschten erben auff. Lang darnach sahe der kaiser disen iungen in des hertzogen hawß argkwonende ob er der wer den er zeerto$^e$dten geschaft het. do name er ine auff zu eim reytter vnd befalhe ime der ko$^e$nigin brieff zebringen. darinn gepote er der ko$^e$nigin ine in angesyht dess briefs zeerto$^e$dten. Nw ru$^o$et der iung vnderwegen in eins briesters hawß vnnd entschlieffe. dieweil brache der briester alßpald den brieff auff vnd schrib einen andern brieff auff maynung. alßpald die ko$^e$nigin den brieff leße so solt sie dem iungen ir tochter geben als lieb ir ir leben wer. vnd als er daselbsthin kome do wardt ime des ko$^e$nigs tochter gegeben.
EIn großer fewriger palck oder tramm ward am himel gesehen zwischen dem aufgang vnd mittemtag ob der sunnen gein dem nidergang lawffende vnd auff das erttreich fallende.
ALs kaiser Heinrich obgenant am pfingstag in teu$^e$tschen landen zu mayntz dasselb fest lo$^e$blich begienge vnd ein wenig vor dem ambt der heilligen mess das kaiserlich gefeß beraytet wardt do entstund auß teu$^e$felischer anraitzung ein auffru$^o$r zwischen des ertzbischofs vnd des abbts zu fulden dienern welcher herr neher beym kaiser sitzen solt. nach mancherlay wortten kom es zu den schlegen. also das der estrich der kirchen vol plu$^o$ts wardt. aber bischofe vnd andere lieffen zu vnd die sach ward gestillet. die kirch gerainigt vnd das ambt der mess mit vil andacht volbracht. Vnnd als aber vnder anderm im sequentz ein verss gesungen wardt zu teu$^e$tsch der maynung. disen tag hast du ru$^o$mreich gemacht. do erschluchtzet alles volck vor forchten vnd der kaiser mercket des teu$^e$fels frolockung vnd sprach. Du erfinder aller boßheit hast disen tag trawrens vol gemacht. So wo$^e$llen wir durch die gnad gottes disen tag den armen vnd du$^e$rftigen gnadenreich machen. Also nach volbrachtem ambt ließ er die du$^e$rftigen vnd armen fordern vnd gabe inen alle ko$^e$stliche speys mit seinen aigen henden.
* ↑ Silvester III. (Johannes von Sabina, † ca. 1063) war 1045–46 Papst oder Gegenpapst. In dieser Zeit gab es gleichzeitig drei Päpste.
* ↑ 6233. Jahr der Welt, 1034 n. Chr.
* ↑ Gregor VI. (Johannes Gratianus Pierleoni) war 1045–46 Papst.
* ↑ Clemens II. (Suidger, Graf von Morsleben und Hornburg, 1005–1047), war 1046–47 Papst.
* ↑ Damasus II. (Poppo von Brixen, † 1048) war im Jahr 1048 Papst.
* ↑ Leo IX. (Bruno von Egisheim-Dagsburg, 1002–1054), war 1049–1054 Papst.
* ↑ 1049 n. Chr.
* ↑ Heinrich III. (1017–1056) war ab 1039 römisch-deutscher König und ab 1046 Kaiser.
* ↑ 1040 n. Chr.